Sesde verdagte vas ná Koffiebaai-moord(Argieffoto) ŉ Sesde verdagte is aangekeer vir die moord op ŉ Koffiebaaise polisielid. Konst. Lonwabo Soga (26) is op 3 Desember doodgeskiet toe hy en ŉ kollega, konst. Siyabonga Nani (41), gereageer het op ŉ klagte. Twee mans het Soga, wat die polisievoertuig bestuur het, genader en twee mans het aan Nani se kant nader beweeg. Een van die verdagtes het Soga summier doodgeskiet. Nani is gedwing om uit te klim, sy kollega se liggaam agterin die polisiebakkie te laai en ook daar in te klim. Die rowers het daarna die polisievoertuig gebruik om ŉ winkel te beroof. Bonginkosi Ndevu (27) het Vrydag in die Mqanduli-landdroshof op ŉ aanklag van moord verskyn nadat hy Woensdag in ŉ intelligensiegedrewe operasie van die Valke in Qunu in hegtenis geneem is, het kapt. Anelisa Ngcakani, woordvoerder van die Valke, gesê. Afika Bavu (21), Afikile Nabo (27), Xhantilomzi Ntshinga (27) en Lubabalo Hlomendlini (37) is almal op 6 Desember in hegtenis geneem. Hlomendlini is in Mqanduli aangekeer en die res van sy makkers in Mthatha. Anela Pencil (31) is drie dae later by ŉ hospitaal in Elliotdale in hegtenis geneem. “Hy is in die hospitaal opgeneem nadat Ndevu hom glo in ŉ stryery met ŉ mes gesteek het,” het Ngcakani gesê. Tydens die inhegtenisnemings het die polisie beslag gelê op ses ongelisensieerde vuurwapens. Een daarvan het aan Soga behoort. Dit is geroof toe hy en Nani aangeval is. “ŉ Verskeidenheid polisietoerusting, waaronder boeie, ŉ glimbaadjie en ŉ handradio, is tydens die inhegtenisnemings gevind.” Ndevu verskyn later vandeesmaand saam met die res van die verdagtes in die Mqanduli-hof. Hulle word aangekla van moord, poging tot moord en gewapende roof. Hulle bly in aanhouding.